b"\n_START_ARTICLE_\nM\xc3\xb5\xc3\xb5k\n_START_PARAGRAPH_\nM\xc3\xb5\xc3\xb5k on \xc3\xbche- v\xc3\xb5i mitmeteraline l\xc3\xb6\xc3\xb6gi- ja torkerelv, mida kasutati tavaliselt l\xc3\xa4hiv\xc3\xb5itluses. T\xc3\xa4nap\xc3\xa4eval on m\xc3\xb5\xc3\xb5gad kasutusel enamasti tseremoniaal-, taaskehastus- ja sportrelvadena. S\xc3\xb5ltuvalt m\xc3\xb5\xc3\xb5ga kujust ja teritatud osa paiknemisest on neid kasutatud kas torkamiseks v\xc3\xb5i raiumiseks, seep\xc3\xa4rast k\xc3\xb5neldakse torke- ja raiem\xc3\xb5\xc3\xb5kadest; m\xc3\xb5ni m\xc3\xb5\xc3\xb5gat\xc3\xbc\xc3\xbcp sobib m\xc3\xb5lemaks. Eestist leitud vanim m\xc3\xb5\xc3\xb5k on nn halstadi kultuuri pronksm\xc3\xb5\xc3\xb5k, valmistatud umbes 800 aastat eKr.\n_START_SECTION_\nEt\xc3\xbcmoloogia\n_START_PARAGRAPH_\nS\xc3\xb5na m\xc3\xb5\xc3\xb5k on laen vanap\xc3\xb5hja keelest. Eesti m\xc3\xb5\xc3\xb5k tuleneb s\xc3\xb5nast m\xc3\xa6kir ('laiateraline m\xc3\xb5\xc3\xb5k'), inglise sword aga s\xc3\xb5nast sver\xc3\xb0 ('kitsateraline m\xc3\xb5\xc3\xb5k').\n_START_SECTION_\nEhitus\n_START_PARAGRAPH_\nM\xc3\xb5\xc3\xb5ga m\xc3\xa4\xc3\xa4ratlus s\xc3\xb5ltub k\xc3\xb5nealusest ajast ja kohast. K\xc3\xb5ige kitsamas t\xc3\xa4henduses koosneb m\xc3\xb5\xc3\xb5k m\xc3\xb5\xc3\xb5gaterast ja k\xc3\xa4epidemest, millele enamasti (kuid mitte alati) lisandub k\xc3\xa4ekaitse. M\xc3\xb5\xc3\xb5gal v\xc3\xb5ib olla \xc3\xbcks v\xc3\xb5i mitu l\xc3\xb5iketera (urumi), ehkki torkem\xc3\xb5\xc3\xb5kadel v\xc3\xb5ib terav olla ka \xc3\xbcksnes m\xc3\xb5\xc3\xb5gaots. Teisalt on kasutatud ka n\xc3\xbcri otsaga raiem\xc3\xb5\xc3\xb5ku. M\xc3\xb5\xc3\xb5gatera v\xc3\xb5ib olla sirge v\xc3\xb5i k\xc3\xb5ver, selle pikkus v\xc3\xb5ib ulatuda m\xc3\xb5nek\xc3\xbcmnest sentimeetrist nelja meetrini. \xc3\x9cheteralistel k\xc3\xb5veratel m\xc3\xb5\xc3\xb5kadel v\xc3\xb5ib l\xc3\xb5iketera j\xc3\xa4\xc3\xa4da nii kaare sisek\xc3\xbcljele (P\xc3\xb5hja-Euroopa pikknuga, jatagan, makhaira), v\xc3\xa4lisk\xc3\xbcljele (saabel, \xc5\xa1a\xc5\xa1ka, katana, naginata, tashi) kui ka m\xc3\xb5lemale (khopesh, xiphos).\n_START_SECTION_\nLiigitus\n_START_PARAGRAPH_\n\xc3\x9che k\xc3\xa4ega hoitavaid m\xc3\xb5\xc3\xb5ku nimetatakse \xc3\xbchek\xc3\xa4em\xc3\xb5\xc3\xb5kadeks, kahes k\xc3\xa4es hoitavaid suuremaid m\xc3\xb5\xc3\xb5ku kahek\xc3\xa4em\xc3\xb5\xc3\xb5kadeks. Lisaks on tarvitatud ka pooleteisek\xc3\xa4em\xc3\xb5\xc3\xb5ku ehk v\xc3\xa4rdm\xc3\xb5\xc3\xb5ku (inglise bastard sword), mida saab hoida m\xc3\xb5lemal viisil._NEWLINE_Tavaliselt kantakse m\xc3\xb5\xc3\xb5ka ohutuse huvides ja n\xc3\xbcristumise v\xc3\xa4ltimiseks m\xc3\xb5\xc3\xb5gatupes, mis ripub m\xc3\xb5\xc3\xb5gav\xc3\xb6\xc3\xb6 abil enamasti puusal, harvem seljas. Tavap\xc3\xa4rasest n\xc3\xbcrimaid kahek\xc3\xa4em\xc3\xb5\xc3\xb5ku on kantud ka \xc3\xb5lal ilma tupeta._NEWLINE_M\xc3\xb5\xc3\xb5kade kasutusp\xc3\xb5him\xc3\xb5tted on j\xc3\xa4\xc3\xa4nud sajandite v\xc3\xa4ltel \xc3\xbcldiselt samaks, kuid kuna m\xc3\xb5\xc3\xb5kade kuju ja eesm\xc3\xa4rk on muutunud, erinevad v\xc3\xb5itlustehnikad suurel m\xc3\xa4\xc3\xa4ral. V\xc3\xb5itluses v\xc3\xb5idakse kasutada \xc3\xbcht v\xc3\xb5i kaht m\xc3\xb5\xc3\xb5ka, m\xc3\xb5\xc3\xb5ka ja kilpi, m\xc3\xb5\xc3\xb5ka ja pistoda v\xc3\xb5i muid kombinatsioone._NEWLINE_M\xc3\xb5\xc3\xb5ku on valmistatud paljudest materjalidest: puust, luust, pronksist, rauast, terasest jms. Asteekide macahuitl oli tehtud p\xc3\xb5hiliselt puust, kuid selle terad olid obsidiaanist. Harjutusm\xc3\xb5\xc3\xb5ku tehakse tavaliselt puust v\xc3\xb5i bambusest, uuemal ajal ka plastmassist._NEWLINE_M\xc3\xb5\xc3\xb5kade liigitustest on tuntumad Oakeshotti ja Petersoni t\xc3\xbcpoloogiad.\n_START_SECTION_\nAjalugu\n_START_PARAGRAPH_\nAjalooliselt on m\xc3\xb5\xc3\xb5k olnud k\xc3\xb5rge prestii\xc5\xbeiga relv, mida paljudes \xc3\xbchiskondades on lubatud kanda vaid kindlal \xc3\xbchiskonnaklassil (Euroopas enamasti aadlil). Seep\xc3\xa4rast on m\xc3\xb5\xc3\xb5gast mitmel pool kujunenud s\xc3\xb5japidamise v\xc3\xb5i riigiv\xc3\xb5imu s\xc3\xbcmbol. M\xc3\xb5\xc3\xb5kade t\xc3\xa4htsust ja nende kandjate rikkust n\xc3\xa4itab seegi, et ajaloos, m\xc3\xbctoloogias ja kirjanduses on paljudele m\xc3\xb5\xc3\xb5kadele antud nimed. Euroopa m\xc3\xbctoloogias \xc3\xbcks tuntumaid on kuningas Arthuri m\xc3\xb5\xc3\xb5k Excalibur._NEWLINE_M\xc3\xb5\xc3\xb5gad kujunesid v\xc3\xa4lja pronksiajal, kui pistodad ja v\xc3\xb5itlusnoad muutusid pikemateks. Vanimad leitud m\xc3\xb5\xc3\xb5gad p\xc3\xa4rinevad umbkaudu 1600. aastast eKr. Rauaaja m\xc3\xb5\xc3\xb5gad olid suhteliselt l\xc3\xbchikesed ja k\xc3\xa4ekaitseta. Hilis-Rooma s\xc3\xb5jav\xc3\xa4es kasutatud \xc3\xbchek\xc3\xa4em\xc3\xb5\xc3\xb5gast spathast arenes keskaegne Euroopa m\xc3\xb5\xc3\xb5k, millest k\xc3\xb5rgkeskajal sai klassikaline k\xc3\xa4ekaitsega r\xc3\xbc\xc3\xbctlim\xc3\xb5\xc3\xb5k. V\xc3\xb5itlusnugadest arenesid saablid ja \xc5\xa1a\xc5\xa1kad (ad\xc3\xb5gee keeles t\xc3\xa4hendas s\xc3\xb5na \xc5\xa1a\xc5\xa1ka pikka nuga ja see nimetus laenati vene kasakate poolt). Uusaja alguses v\xc3\xb5eti tarvitusele kergem vehklemism\xc3\xb5\xc3\xb5k rapiir, ehkki 16. sajandil kasutati Saksa landsknecht'ide seas laialdaselt ka kahek\xc3\xa4em\xc3\xb5\xc3\xb5ku (Zweih\xc3\xa4nder). 19. sajandi l\xc3\xb5puks taandusid m\xc3\xb5\xc3\xb5gad sport- ja tseremoniaalrelvadeks, kuid oli ka erandeid. 20. sajandil prooviti vahelduva eduga kasutada saableid ja \xc5\xa1a\xc5\xa1kasid hirmutusr\xc3\xbcnnakutel vaenlase demoraliseerimiseks Venemaal. _NEWLINE_Kurioosseim, \xc3\xbcsna verine ja teadaolevalt maailma viimane massiline m\xc3\xb5\xc3\xb5gav\xc3\xb5itlus oli Korea s\xc3\xb5jas 1950-ndatel, kus liitlasv\xc3\xa4gede taganemise ajal p\xc3\xbc\xc3\xbcdsid \xc3\x9cRO T\xc3\xbcrgi brigaadi \xc3\xbcksused minna moraali t\xc3\xb5stmiseks Wayuani lahingus m\xc3\xb5\xc3\xb5kade ja t\xc3\xa4\xc3\xa4kidega vastur\xc3\xbcnnakule, kuid kaotasid ligi 750 meest tapetute-haavatutena ja l\xc3\xb6\xc3\xb6di l\xc3\xa4hiv\xc3\xb5itluses samu relvi ohtralt pruukinud hiinlaste poolt tagasi.\n_START_SECTION_\nTsiviilfunktsioonid\n_START_PARAGRAPH_\nKirve k\xc3\xb5rval on m\xc3\xb5\xc3\xb5k on \xc3\xbcks kahest klassikalisest timukarelvast. Ehkki enamikus t\xc3\xa4nap\xc3\xa4eva riikides, kus on s\xc3\xa4ilinud surmanuhtlus, ei viida seda enam t\xc3\xa4ide pea m\xc3\xb5\xc3\xb5gaga maharaiumise abil, on timukam\xc3\xb5\xc3\xb5k endiselt tarvitusel n\xc3\xa4iteks Saudi Araabias._NEWLINE_M\xc3\xb5\xc3\xb5gaks on peetud ka mat\xc5\xa1eetet, mis on eelk\xc3\xb5ige tarbeese: l\xc3\xbchike \xc3\xbcheteraline m\xc3\xb5\xc3\xb5k, mida kasutatakse paksu taimestiku raiumiseks, et endale d\xc5\xbeunglis teed teha. See sarnaneb eesti kiiniga. Mitut t\xc3\xbc\xc3\xbcpi m\xc3\xb5\xc3\xb5gad ongi arenenud t\xc3\xb6\xc3\xb6riistadest._NEWLINE_Spordis kasutatakse m\xc3\xb5\xc3\xb5ku peamiselt vehklemises ja kendos. Vehklemism\xc3\xb5\xc3\xb5kadega harrastatakse ka akadeemilist vehklemist ja ajaloolist m\xc3\xb5\xc3\xb5gav\xc3\xb5itlust._NEWLINE_Tseremoniaalm\xc3\xb5\xc3\xb5ku kantakse sageli s\xc3\xb5jav\xc3\xa4es, eriti ohvitseride paraadmundri juures, samuti auvahtkondades. Sageli on tseremoniaalrelvad valmistatud pannivarrerauast ja tasakaalustamata ega sobi tegelikuks v\xc3\xb5itluseks. Kaunistuseks kasutatud v\xc3\xa4\xc3\xa4riskivid ja -metallid k\xc3\xbcll ei v\xc3\xa4lista, et m\xc3\xb5\xc3\xb5k v\xc3\xb5ib olla kasutatav v\xc3\xb5itlusrelvana. Tseremoniaalm\xc3\xb5\xc3\xb5ku on tarvitatud ka \xc3\xb5igusem\xc3\xb5istmise s\xc3\xbcmbolina._NEWLINE_Riigim\xc3\xb5\xc3\xb5ku kandsid traditsiooniliselt monarhid (n\xc3\xa4iteks P\xc3\xbcha Rooma Keisririigi Reichsschwert ja Poola Kuningriigi Szczerbiec). M\xc3\xb5\xc3\xb5k s\xc3\xbcmboliseeris monarhi \xc3\xb5igust ja v\xc3\xb5imet kasutada riigi j\xc3\xb5udu selle vaenlaste vastu ning kohustust hoida alal korda ja rahu. Tihti kasutati riigim\xc3\xb5\xc3\xb5ku kroonimistseremooniatel. T\xc3\xa4nap\xc3\xa4eval esineb riigim\xc3\xb5\xc3\xb5ku ka vabariikides, n\xc3\xa4iteks USA L\xc3\xb5una-Carolina osariigi senatis._NEWLINE_T\xc3\xa4nu pikale ajaloole on m\xc3\xb5\xc3\xb5gad levinud heraldikas. Neid v\xc3\xb5ib leida paljude riikide lippudelt (n\xc3\xa4iteks Saudi Araabia) ja vappidelt._NEWLINE_Islami meestenimedest on populaarsed Saif ('m\xc3\xb5\xc3\xb5k') ja Saif al-Din ('usum\xc3\xb5\xc3\xb5k')."